**אנה שוויינשטייגר**, הידועה כ**אנה איבנוביץ'** (בסרבו-קרואטית: **Ана Ивановић** (מידע • עזרה);‏ נולדה ב-6 בנובמבר 1987) היא טניסאית עבר סרבית, אלופת הרולאן גרוס לשנת 2008. דורגה בעבר במקום הראשון בעולם (9 ביוני 2008).

ביוגרפיה
--------

אמה, דראגאנה איבנוביץ' היא עורכת דין במקצועה, ואביה, מירוסלב, הוא איש עסקים.
לאנה אח צעיר.

איבנוביץ' החלה לשחק בגיל 5 לאחר שעקבה אחרי משחקי טניס (בעיקר של מוניקה סלש) בטלוויזיה, ביקשה מהוריה להצטרף למועדון טניס מקומי, וביום הולדתה ה-5 קיבלה מאביה מתנה - מחבט טניס.

### קריירה מקצוענית

#### ראשית הקריירה

בשנת 2003 החלה איבנוביץ' בקריירה של טניסאית מקצוענית. ב-2004 היא נכנסה לרשימת מאה הטניסאיות הטובות בעולם. התקדמותה בשנה זו הייתה מהירה. בתחילת השנה דורגה איבנוביץ' במקום ה-705 בעולם, ובסיומה דורגה במקום ה-97, שיפור של 608 מקומות (השיפור הגדול ביותר של טניסאית בשנה זו). בנוסף זכתה איבנוביץ' בכל חמשת טורנירי ה-ITF שבהם השתתפה (מיורקה על סך 10,000 דולר, גיפו ופוקואוקה ביפן, פאנו, איטליה ובתומי, גאורגיה, כולם על סך 50,000 דולר), כאשר לשניים מתוכם היא נכנסה מהמוקדמות. המאזן של איבנוביץ' בטורנירים אלו עמד על 26 ניצחונות ללא אף הפסד. הישג השיא שלה בסבב ה-WTA באותה השנה היה הגעה לרבע הגמר באליפות לוקסמבורג הפתוחה.

בשנת 2005 המשיכה איבנוביץ' את התקדמותה הרבה. בשנה זו היא זכתה בתואר WTA ראשון (בקנברה, דרג 4, ניצחה את מלינדה סינק בגמר) והגיעה לשלושה חצאי גמר נוספים (ורשה ולינץ מדרג 2 וציריך מדרג 1). בנוסף הגיעה איבנוביץ' בפעם הראשונה לרבע גמר טורניר גראנד סלאם, באליפות צרפת הפתוחה (על שם רולאן גארוס). איבנוביץ' רשמה בשנה זו שישה ניצחונות ראשונים נגד שחקניות מרשימת ה-20 הטובות ביותר, כולל שלושה על מדורגות בעשירייה הראשונה (סבטלנה קוזנצובה (מיאמי, דרג 1), ורה זבונרבה (ורשה, דרג 2) ואמלי מורסמו (רולאן גרוס)). איבנוביץ' סיימה את שנת 2005 במקום ה-16, שיפור של 81 מקומות לעומת השנה הקודמת.

אנה איבנוביץ', 2008
ב-2006 סיימה איבנוביץ' שנה שנייה ברציפות כאחת מ-20 הטניסאיות הטובות בעולם. בשנה זו זכתה בטורניר WTA שני בקריירה (מונטריאול מדרג 1; ניצחה את מרטינה הינגיס בגמר). בנוסף היא הגיעה שבע פעמים נוספות לשלב רבע הגמר בטורנירי WTA ולגמר WTA ראשון לזוגות (בס'הרטוחנבוס, הולנד, דרג 3) יחד עם מריה קירילנקו.

#### שיא הקריירה

אנה איבנוביץ', 2009
2007 מהווה שנת פריצה נוספת עבור איבנוביץ'. בשנה זו היא זכתה בשלושה טורנירי WTA נוספים (ברלין, דרג 1, ניצחה את סבטלנה קוזנצובה בגמר; לוס אנג'לס, דרג 2, ניצחה את נדיה פטרובה בגמר; לוקסמבורג, ניצחה את דניאלה האנטוחובה בגמר). בנוסף הגיעה איבנוביץ' לשני גמרים: בטוקיו (דרג 1) ובאליפות צרפת הפתוחה. בשני הטורנירים הפסידה איבנוביץ' בגמר לז'וסטין הנין. איבנוביץ' הייתה שחקנית הטניס הראשונה (כולל גברים) שמייצגת את סרביה ומגיעה לגמר של טורניר גראנד סלאם. כמו כן הגיעה איבנוביץ' לשלושה חצאי גמר בטורנירי WTA: באמילייה איילנד (דרג 2, הפסידה לטטיאנה גולובין), בווימבלדון (הפסידה לוונוס ויליאמס) ובאליפות סבב ה-WTA (הפסידה לז'וסטין הנין). בזכות הישגים אלו הגיעה איבנוביץ' בחודש אוגוסט 2007 לדירוג שיא בקריירה עד לאותו שלב - מקום רביעי בעולם. כמו כן חצתה איבנוביץ' את רף הרווחים של 2 ו-3 מיליון דולר, ולמעשה הרוויחה 60% מסך רווחיה עד אותה התקופה בשנה זו.

בחודש יוני 2008 זכתה בטורניר גראנד סלאם ראשון בקריירה, באליפות צרפת הפתוחה, לאחר ניצחון בגמר על דינארה סאפינה. כמו כן העפילה איבנוביץ' במהלך הטורניר בפעם הראשונה למקום הראשון בעולם, זאת לאחר שניצחה בחצי בגמר את בת ארצה ילנה יאנקוביץ'. כמו כן, איבנוביץ' הגיעה בשנה זו לגמר טורניר גראנד סלאם נוסף - אליפות אוסטרליה הפתוחה, שם נוצחה על ידי מריה שראפובה. בשני טורנירי הגראנד סלאם האחרים (וימבלדון ואליפות ארצות הברית הפתוחה) הודחה איבנוביץ' בשלב מוקדם. בווימבלדון היא נוצחה בסיבוב השלישי על ידי ג'י ג'נג הסינית שדורגה באותו זמן במקום ה-133 בדירוג ה-WTA. מהטורניר בארצות הברית איבנוביץ' הודחה בסיבוב השני על ידי ג'ולי קוואה הצרפתיה, שדורגה באותו זמן במקום ה-188. בשנה זו זכתה איבנוביץ' גם בשני טורנירים נוספים בסבב ה-WTA: אינדיאן וולס מאסטרס (דרג 1, ניצחה בגמר את סבטלנה קוזנצובה) ולינץ (דרג 2, ניצחה בגמר את ורה זבונרבה), והגיעה לשלושה חצאי גמר נוספים - בסידני (דרג 2, הפסידה לז'וסטין הנין), בברלין (דרג 1, הפסידה לילנה דמנטייבה) ובציריך (דרג 2, הפסידה לוונוס ויליאמס). איבנוביץ' גם הייתה אמורה להשתתף בטורניר הטניס האולימפי באולימפיאדת בייג'ינג אך פרשה לפני המשחקים עקב פציעה. איבנוביץ השתתפה בסוף עונת המשחקים באליפות סבב ה-WTA, בה הפסידה בשני המשחקים הראשונים בבית אליו שובצה (לילנה יאנקוביץ' ולורה זבונרבה) ופרשה לפני מהמשחק השלישי מול סבטלנה קוזנצובה.

#### נסיגה

בשנת 2009 הפגינה איבנוביץ' יכולת לא טובה. ההישג המשמעותי היחיד שלה בשנה זו היה ההגעה לגמר טורניר אינדיאן וולס הקטגוריה העליונה, בו הפסידה לוורה זבונרבה. באליפות צרפת הפתוחה, בה זכתה שנה קודם, הפסידה איבנוביץ' כבר בסיבוב הרביעי לוויקטוריה אזרנקה. את השנה סיימה איבנוביץ' במקום ה-22, וזו הייתה הפעם הראשונה מזה 5 שנים בה איבנוביץ' לא סיימה את השנה כאחת מ-20 הטניסאיות הטובות בעולם.

איבנוביץ' זכתה בשנת 2010 בשני תוארי WTA. הזכייה הראשונה התרחשה בטורניר לינץ מהקטגוריה הבינלאומית. זכייה זו סיימה בצורת של שנתיים ללא תואר (הזכייה האחרונה הייתה גם היא בטורניר לינץ). בשלב הגמר ניצחה איבנוביץ' את פטי שנידר. הזכייה השנייה התרחשה בטורניר האלופות שהתקיים בבאלי. בגמר טורניר זה ניצחה איבנוביץ' את אליסה קלייבאנובה. בנוסף, הגיעה איבנוביץ' בשנת 2010 פעמיים לשלב חצי הגמר. הפעם הראשונה הייתה בטורניר בריזביין מהקטגוריה הבינלאומית, בו היא הפסידה לפיינאליסטית בדיעבד ז'וסטין הנין. הפעם השנייה הייתה באליפות איטליה הפתוחה ברומא (מהקטגוריה העליונה), שבה הפסידה למריה חוסה מרטינס סאנצ'ס.

בשנת 2011 זכתה איבנוביץ' בטורניר בבאלי, לאחר ניצחון בגמר על אנבל מדינה גאריגס מספרד 3-6, 0-6. נוסף לכך, היא הגיעה לשלב חצי גמר בטורניר ברמינגהאם, בו היא הפסידה לדניאלה האנטוחובה, 6-7(2), 6-3, 6-2.

#### תחייה מחודשת וסיום הקריירה

את שנת 2014 החלה איבנוביץ' בזכייה בטורניר הפותח של השנה באוקלנד, ניו זילנד לאחר ניצחון בגמר על ונוס ויליאמס. באליפות אוסטרליה הפתוחה ניצחה בשמינית הגמר את המדורגת הראשונה בעולם, סרינה ויליאמס, אבל הודחה ברבע הגמר על ידי הקנדית יוג'יני בושאר. בתחילת אפריל 2014 זכתה בטורניר מונטריי, מקסיקו, אחרי שניצחה בחצי הגמר את קרוליין ווזניאקי. ב-26 באפריל נוצחה בגמר טורניר הגראנד פרי של פורשה בשטוטגרט על ידי מריה שראפובה 2:1. ב-17 במאי הגיעה לחצי הגמר באליפות איטליה הפתוחה ברומא (ניצחה בשמינית הגמר את שראפובה), ונוצחה בו על ידי סרינה ויליאמס 2:1. באליפות צרפת הפתוחה הודחה בסיבוב השלישי. ב-16 ביוני זכתה בטורניר ברמינגהאם, המקדים את אליפות וימבלדון, אחרי שניצחה בגמר את סטריצ'ובה הצ'כית 2:0. בווימבלדון הגיעה לסיבוב השלישי ונוצחה בסוף יוני על ידי סבינה ליזיקי 2:1. לקראת אליפות ארצות הברית הפתוחה השתתפה באמצע אוגוסט בטורניר סינסינטי ונוצחה בגמר על ידי סרינה ויליאמס 2:0, אחרי שבחצי הגמר ניצחה את מריה שראפובה 1:2. באליפות ארצות הברית הפתוחה בניו יורק הודחה כבר בסיבוב השני, ב-29 באוגוסט, בהפסד לקרולינה פליסקובה הצ'כית 2:0. ב-21 בספטמבר זכתה במקום הראשון בטורניר טוקיו (אליפות טוֹראי פאן-פסיפיק הפתוחה), לאחר שניצחה בגמר את קרוליין ווזניאקי 0:2. הישג זה עשה את שנת 2014 לשנה הטובה ביותר בקריירה של איבנוביץ': בניצחון בטוקיו שברה את השיא האישי שלה במספר המשחקים שניצחה בשנה אחת (52) והשלימה זכייה בארבעה טורנירי WTA ב-2014 - גם זה שיא קריירה. באליפות סין הפתוחה בבייג'ינג הגיעה ב-4 באוקטובר לחצי הגמר, שבו הפסידה לשראפובה 0:2. בכך הבטיחה את השתתפותה בטורניר סינגפור - גמר סבב ה-WTA לשנת 2014 (סוף אוקטובר) - של 8 המובילות בטניס העולמי לשנת 2014. לפני הטורניר היא דורגה במקום השביעי בדירוג ה-WTA ובדירוג טורניר סינגפור. את הטורניר עצמו פתחה איבנוביץ' בשלב הבתים בהפסד לסרינה ויליאמס 2:0, וניצחה את יוג'יני בושאר 0:2 ואת סימונה האלפ 1:2, אך לא העפילה לבית הגמר בשל יחס המערכות הפנימי שבין המנצחות בבית המוקדמות. עם זאת היא סיימה את עונת הטניס של 2014 במקום החמישי בדירוג ה-WTA והיא מובילה את המשתתפות בסבב ה-WTA במקום הראשון במספר הניצחונות לשנת 2014, שהוא גם השיא האישי שלה לאורך שנה - 58.

את שנת 2015 פתחה איבנוביץ' בטורניר בריסביין באוסטרליה והפסידה בגמר לשראפובה 2:1. לאליפות אוסטרליה הפתוחה הגיעה כמדורגת חמישית אבל הפסידה כבר במחזור הפתיחה לצ'כית חרארקה (למשחק התייצבה בבוהן פצועה). בטורניר דובאי ניצחה את סבין ליזיקי אך הפסידה בסיבוב השני לקרולינה פליסקובה. גם בטורנירים שנערכו בצפון אמריקה לא שפר עליה מזלה. בטורניר מונטריי במקסיקו, שבו זכתה ב-2014 במקום הראשון, הפסידה בחצי הגמר לקרולין גרסיה. בטורניר אינדיאן-וולס הפסידה שוב לגרסיה - פעמיים (גם במשחק הזוגות). במיאמי הפסידה בסיבוב השלישי לסבין ליזיקי (2:0).
בטורנירי החימר שנערכו באירופה הפסידה איבנוביץ' שוב לגרסיה (בטורניר שטוטגרט) ואז פיטרה את מאמנה דז'אן פטרוביץ'. לאחר מכן, בטורניר מדריד, נוצחה בסיבוב השלישי על ידי קרלה סוארס נבארו בתוצאה 2:1. בטורניר רומא הודחה על ידי דאריה גברילובה 2:1, אחרי שעמדה על סף ניצחון במערכה השלישית.
באליפות צרפת הפתוחה, שנערכה במאי - יוני, 2015, דורגה איבנוביץ' במקום השביעי, ועלתה לחצי הגמר של הטורניר, שבו הפסידה ללוסי ספרובה 2:0 (7:5, 7:5). זהו הישגה הטוב ביותר ברולאן גארוס, מאז שזכתה באליפות צרפת ב-2008. בטורניר ברמינגהאם, המשמש טורניר הכנה לאליפות וימבלדון, הפסידה כבר במשחקה הראשון ללארצ'ר דה-בריטו מפורטוגל בשלוש מערכות (2:1). באליפות וימבלדון עצמה הודחה בסיבוב השני, ב-30 ביוני 2015, על ידי בת'אני מאטק סאנדס בשתי מערכות. במחצית 2015 ירדה בדירוג השוטף לשנה זו למקום ה-16 (לעומת המקום השישי בדירוג העולמי המצטבר), כתוצאה מירידה בכושרה. בסוף עונת 2015 דורגה במקום השישה עשר גם בדירוג העולמי המצטבר (דירוג ה-WTA), ירידה של 11 מקומות לעומת 2014.

במהלך 2016 הדרדרה במורד דירוג ה-WTA וב-28 בדצמבר 2016 הודיעה על פרישתה מטניס מקצועני. את הפרישה נימקה בכך שהגיעה למסקנה, שלא תוכל עוד להגיע לסטנדרטים הגבוהים שקבעה לעצמה.

#### גביע הפדרציה

הופעת הבכורה של איבנוביץ' בגביע הפדרציה הייתה באפריל 2006, אז היא ניצחה את מסה זק-פסקיריץ' הסלובנית בניצחון של הנבחרת הסרבית על זו של סלובניה.

המאזן של איבנוביץ' בגביע הפדרציה עומד על 13 ניצחונות (10 ביחידות ו-3 בזוגות) מול 5 הפסדים (3 ביחידות ו-2 בזוגות).

#### פרסים ותארים

* ב-2006 זכתה איבנוביץ' בתואר "השחקנית המשתפרת ביותר" על הישגיה בשנת 2005.
* מספטמבר 2007 מכהנת איבנוביץ' כשגרירה לאומית של ארגון יוניצ"ף בסרביה.
* ב-2008 זכתה איבנוביץ' בתואר "השחקנית המשתפרת ביותר" ובפרס 'קארן קרנצקה' לספורטיביות על הישגיה בשנת 2007.

חיים אישיים
-----------

ב-8 בספטמבר 2007 הייתה אנה לשגרירת יוניצ"ף בסרביה למען קידום בטיחות התלמידים בבתי הספר, לצד ילנה יאנקוביץ'.

בשנת 2012 דורגה במקום השמיני ברשימת 10 הספורטאיות המרוויחות ביותר בעולם של מגזין "פורבס" העולמי. הכנסותיה נובעות מהיותה טניסאית, דוגמנית ומקדמת מותגים.

ב-12 ביולי 2016 התחתנה איבנוביץ' עם קפטן נבחרת גרמניה בכדורגל לשעבר בסטיאן שוויינשטייגר ואימצה את שם משפחתו.

הישגים בולטים
-------------

### יחידות

#### זכיות (20)

| לפני שנת 2009 | החל משנת 2009 |
| --- | --- |
| גראנד סלאם (1–2) |
| אליפות סבב ה-WTA‏ (-) |
| טורניר האלופות (2–0) |
| דרג 1 (3-1) | הקטגוריה העליונה - טורנירים מנדטוריים (0-1) |
| דרג 2 (3-0) | הקטגוריה העליונה - פרמייר 5 (0-1) |
| דרג 3 (0) | הקטגוריה העליונה (0) |
| דרגים 4 ו-5 (1-0) | הקטגוריה הבינלאומית (3-1) |
| סבב ה-ITF‏ (5-0) |

|  |  |  |  |  |  |
| --- | --- | --- | --- | --- | --- |
| **מס'** | **תאריך** | **טורניר** | **משטח** | **יריבה בגמר** | **תוצאה** |
| 1. | 22 בפברואר 2004 | ספרדספרד מיורקה, ספרד | חימר | סרביה ומונטנגרוסרביה ומונטנגרו אנה טימוטיץ' | 1–6, 1–6 |
| 2. | 2 במאי 2004 | יפןיפן גיפו, יפן | שטיח | קוריאה הדרומיתקוריאה הדרומית מי-רה ג'און | 4–6, 6–2, 5–7 |
| 3. | 9 במאי 2004 | יפןיפן פוקאואוקה, יפן | שטיח | סלובקיהסלובקיה ירמילה גאידוסובה | 2–6, 7–6(4), 6–7(4) |
| 4. | 12 בספטמבר 2004 | איטליהאיטליה פאנו, איטליה | חימר | רומניהרומניה דליה ססקיוראנו | 2–6, 4–6 |
| 5. | 26 בספטמבר 2004 | גאורגיהגאורגיה בתומי, גאורגיה | קשה | רוסיהרוסיה אנה צ'קבטדזה | 3–6, 3–6 |
| 6. | 15 בינואר 2005 | אוסטרליהאוסטרליה קנברה, אוסטרליה | קשה | הונגריההונגריה מלינדה סינק | 5–7, 1–6 |
| 7. | 21 באוגוסט 2006 | קנדהקנדה מונטריאול, קנדה | קשה | שווייץשווייץ מרטינה הינגיס | 2–6, 3–6 |
| 8. | 13 במאי 2007 | גרמניהגרמניה ברלין, גרמניה | חימר | רוסיהרוסיה סבטלנה קוזנצובה | 6–3, 4–6, 6–7(4) |
| 9. | 12 באוגוסט 2007 | ארצות הבריתארצות הברית לוס אנג'לס, ארצות הברית | קשה | רוסיהרוסיה נדיה פטרובה | 5–7, 4–6 |
| 10. | 30 בספטמבר 2007 | לוקסמבורגלוקסמבורג לוקסמבורג, לוקסמבורג | קשה | סלובקיהסלובקיה דניאלה האנטוחובה | 6–3, 4–6, 4–6 |
| 11. | 23 במרץ 2008 | ארצות הבריתארצות הברית אינדיאן וולס, ארצות הברית | קשה | רוסיהרוסיה סבטלנה קוזנצובה | 4–6, 3–6 |
| 12. | 7 ביוני 2008 | צרפתצרפת אליפות צרפת הפתוחה, פריז | חימר | רוסיהרוסיה דינארה סאפינה | 4–6, 3–6 |
| 13. | 26 באוקטובר 2008 | אוסטריהאוסטריה לינץ (1), אוסטריה | קשה (אולם) | רוסיהרוסיה ורה זבונרבה | 2–6, 1–6 |
| 14. | 17 באוקטובר 2010 | אוסטריהאוסטריה לינץ (2), אוסטריה | קשה (אולם) | שווייץשווייץ פטי שנידר | 1–6, 2–6 |
| 15. | 7 בנובמבר 2010 | אינדונזיהאינדונזיה טורניר האלופות, באלי, אינדונזיה | קשה (אולם) | רוסיהרוסיה אליסה קלייבאנובה | 2–6, 6–7(5) |
| 15. | 6 בנובמבר 2011 | אינדונזיהאינדונזיה טורניר האלופות, באלי (2), אינדונזיה | קשה (אולם) | ספרדספרד אנבל מדינה גאריגס | 6–3, 6–0 |
| 16. | 4 בינואר 2014 | ניו זילנדניו זילנד אוקלנד, ניו זילנד | קשה | ארצות הבריתארצות הברית ונוס ויליאמס | 6–2, 5–7, 6–4 |
| 17. | 6 באפריל 2014 | מקסיקומקסיקו מונטריי, מקסיקו | קשה | סרביהסרביה ג'ובנה ג'אקיץ' | 1–6, 2–6 |
| 18. | 15 ביוני 2014 | הממלכה המאוחדתהממלכה המאוחדת ברמינגהאם, הממלכה המאוחדת | דשא | צ'כיהצ'כיה ברבורה סטיקורובה | 3–6, 2–6 |
| 19. | 21 בספטמבר 2014 | יפןיפן טוקיו, יפן | קשה | דנמרקדנמרק קרוליין ווזניאקי | 6–2, 7–6(7–2) |
|

#### הפסד במשחק הגמר (8)

|  |  |  |  |  |  |
| --- | --- | --- | --- | --- | --- |
| **מס'** | **תאריך** | **טורניר** | **משטח** | **יריבה בגמר** | **תוצאה** |
| 1. | 4 בפברואר 2007 | יפןיפן טוקיו, יפן | שטיח | שווייץשווייץ מרטינה הינגיס | 4–6, 2–6 |
| 2. | 9 ביוני 2007 | צרפתצרפת אליפות צרפת הפתוחה, פריז | חימר | בלגיהבלגיה ז'וסטין הנין | 1–6, 3–6 |
| 3. | 26 בינואר 2008 | אוסטרליהאוסטרליה אליפות אוסטרליה הפתוחה, מלבורן | קשה | רוסיהרוסיה מריה שראפובה | 5–7, 3–6 |
| 4. | 22 במרץ 2009 | ארצות הבריתארצות הברית אינדיאן וולס, ארצות הברית | קשה | רוסיהרוסיה ורה זבונרבה | 6–7(5), 2–6 |
| 5. | 13 באוקטובר 2013 | אוסטריהאוסטריה לינץ, אוסטריה | קשה (אולם) | גרמניהגרמניה אנגליקה קרבר | 6–4, 7–6(6–8) |
| 6. | 27 באפריל 2014 | גרמניהגרמניה שטוטגרט, גרמניה | חימר (אולם) | רוסיהרוסיה מריה שראפובה | 3–6, 6–4, 6–1 |
| 7. | 17 באוגוסט 2014 | ארצות הבריתארצות הברית סינסינטי, ארצות הברית | קשה | ארצות הבריתארצות הברית סרינה ויליאמס | 6–4, 6–1 |
| 8. | 11 בינואר 2015 | אוסטרליהאוסטרליה בריזביין, מלבורן | קשה | רוסיהרוסיה מריה שראפובה | 7–6(7–4), 3–6, 3–6 |

### זוגות

#### הפסד במשחק הגמר (1)

|  |  |  |  |  |  |  |
| --- | --- | --- | --- | --- | --- | --- |
| **מס'** | **תאריך** | **טורניר** | **משטח** | **שותפה** | **יריבות בגמר** | **תוצאה** |
| 1. | 19 ביוני 2006 | הולנדהולנד ס'הרטוחנבוס, הולנד | דשא | רוסיהרוסיה מריה קירילנקו | הרפובליקה העממית של סיןהרפובליקה העממית של סין יאן זי וזהנג ג'יה הרפובליקה העממית של סיןהרפובליקה העממית של סין | 3-6, 6-2, 6-2 |

קישורים חיצוניים
----------------

ויקישיתוף מדיה וקבצים בנושא **אנה איבנוביץ'** בוויקישיתוף
* 

* אתר האינטרנט הרשמי של אנה איבנוביץ' (באנגלית)
* אנה איבנוביץ', ברשת החברתית פייסבוק

* אנה איבנוביץ', ברשת החברתית אקס (טוויטר)

* אנה איבנוביץ', באתר olympedia.org

* אנה איבנוביץ', באתר ה-WTA

* אנה איבנוביץ', באתר ה-ITF

* אנה איבנוביץ', באתר גביע הפדרציה
* אלעד זאבי, אנה איוונוביץ': רק בשביל לקבל חיוך, באתר הארץ, 10/11/10

הערות שוליים
------------

1. ↑  ynet ספורט, בגיל 29: אנה איבנוביץ' פרשה מטניס, באתר ynet, 28 בדצמבר 2016

|  |  |
| --- | --- |
| בקרת זהויות עריכת הנתון בוויקינתונים | 
* NLP: A35825571
* VIAF: 9442148753714841320000
* WorldCat: viaf-9442148753714841320000

 |